АҞӘА, хәажәкыра 30 – Sputnik. Абазақәа, Џьонуа, Гәлиа рымҩақәа рҿы ақәаршҩцарҭатә коллекторқәа ԥсаххоит 2021 шықәса актәи азыбжазы, абри атәы лҳәеит аекономика аминистр Кристина Озган Аҟәа ахадара апресс-маҵзура аинтервиу аҭо.
Аҟәа амҩақәа хԥа рҿы акоммуникациатә ҳақәеи аӡымҩангагақәеи рыԥсахраз аусурақәа ирылаган 2020 шықәсазы Аинвистициатә программа аҳәаақәа ирҭагӡаны. Аусзурақәа рзеиԥш хәыԥса 144 миллион мааҭ ыҟоуп ҳәа ишьоуп, аихшьаалатә хәыԥса еилкаахоит апроект-сметатә документациа аекспертиза ашьҭахь ҳәа рҳәеит аминистрраҿы.
Иазыԥхьагәаҭоуп мшаԥымзазы аилаӡарақәа шымҩаԥгахо. Аремонттә усурақәа мҩаԥнагоит Аҟәа ахадара акоммуналтә маҵзура. Ҭыԥ-цыԥхьаӡа ҩба-ҩба мза иадхалоит. Акоммуналтә усзуҩцәа русура ԥхынгәымза алагамҭазы ихдыркәшараны иазыԥхьагәарҭоит – акурорттә сезон иалагаанӡа.
Аҟәа ахадара анхарҭа-коммуналтә нхамҩа адепартамент адиректор ихаҭыԥуаҩ Руслан Аҩӡба иажәақәа рыла аҭагылазашьа уадаҩуп Абазақәа рымҩаҿы, уа аҵла-дацқәа аколлекторқәа ирҭиааны иҟоуп.
"Абетонтә плитақәа ықәхтәхоит, аҵеиџьқәа ҭрыцқьаатәуп. Ганкахьы аплита ҿыцқәа ықәуҵар ауеит, егьи аган ахь атруба шьҭхоит", - иҳәеит иара.
Аекологиаз Аҳәынҭеилакы ахантәаҩы ихаҭыԥуаҩ Мурман Соломко иҳәеит Абазақәа рымҩаҿы аҵлақәа ҿыцны еиҭаҳазар шалшо. Ақалақь ахада Беслан Ешба аҿыц иаҵәара ахәԥса ашәара дшадгыло азгәеиҭеит.
Иара убасгьы ақалақь ахада агәҭынчымра ааирԥшит аинспекциа ззыруыз амҩақәа рҿы иҟоу аҭагылазаашьазы, иааиуа амшқәа рзы ажрақәа ахаҳә рҭаԥсатәуп иҳәеит.